16. ΝΟΜΟΘΕΤ. ΔΙΑΤΑΓΜΑ υπ’ αριθ. 524 της 29 Απρ./2 Μαΐου 1970 (ΦΕΚ Α΄  100) Περί αναγνωρίσεως επιβατηγών πλοίων και καθορισμού ηλικίας εξόδου αυτών. Άρθρ.1.-Επιβατηγόν πλοίον κατά την έννοιαν του παρόντος θεωρείται παν πλοίον εκ κατασκευής ή μετασκευής προοριζόμενον δια την μεταφοράν πλειόνων τον 12 επιβατών. Άρθρ.2.-(Καταργήθηκε από την περίπτ. 3 άρθρ. 20 Π.Δ. 276/10 Ιουλ.-19 Αυγ. 1986 (ΦΕΚ Α΄ 124), κατωτ. αριθ. 18). Άρθρ.3.-1.Τα συμφώνως προς την παρ. 1 του προηγουμένου άρθρου αναγνωριζόμενα πλοία ως και τα ήδη ανεγνωρισμένα τοιαύτα ή μη, απομακρύνονται υποχρεωτικώς εκ της εξυπηρετήσεως των ακτοπλοϊκών συγκοινωνιών της Χώρας, εφ’ όσον συμπληρώσουν όριον ηλικίας 35 ετών, αρχόμενον από της 31ης Δεκεμβρίου του έτους της καθελκύσεώς των. 2.Εφ’ όσον η ημερομηνία της 31ης Δεκεμβρίου του έτους καθ’ ο συμπληρούται η ηλικία απομακρύνσεως του πλοίου δεν συμπίπτει προς την τοιαύτην λήξεως δρομολογιακής τινός περιόδου, ως χρόνος συμπληρώσεως του ορίου ηλικίας δια την απομάκρυνσιν εκ των ακτοπλοϊκών συγκοινωνιών λαμβάνεται η αμέσως προ της 31ης Δεκεμβρίου ημερομηνία λήξεως δρομολογιακής περιόδου. 3.Κατ’ εξαίρεσιν τα κατά τον χρόνον της δημοσιεύσεως του παρόντος επιβατηγά πλοία, τα οποία συνεπλήρωσαν μέχρι της 31ης Δεκ. 1969 το 35ον έτος της ηλικίας των, επιτρέπεται όπως παραμείνουν εις την εξυπηρέτησιν των ακτοπλοϊκών συγκοινωνιών μέχρι και του έτους 1974. Τα πλοία ταύτα μέχρι μεν και της 31ης Δεκεμβρίου του έτους 1972 δύνανται να δρομολογούνται εις τας ακτοπλοϊκάς συγκοινωνίας, άνευ περιορισμού τινός εν σχέσει προς έτερα υπάρχοντα πλοία της κατηγορίας των, από δε του έτους 1973 μέχρι και της 31ης Δεκ. 1974 εις γραμμάς ήσσονος σημασίας, ως τούτο θέλει ειδικώτερον καθορισθή δι’ αποφάσεως του Υπουργού Εμπορικής Ναυτιλίας, μετά γνώμην της Γνωμοδοτικής Επιτροπής Ακτοπλοϊκών Συγκοινωνιών. Η διάταξις της προηγουμένης παραγράφου εφαρμόζεται αναλόγως και υπό των πλοίων της παρούσης. Άρθρ.4.-Από της δημοσιεύσεως του παρόντος καταργούνται: 1.Το άρθρ. 20 του Νόμ. 5304/1932 «περί μέτρων προστασίας της επιβατηγού Ναυτιλίας» (ΦΕΚ 14 Α΄). 2.Το αρθρ. 1 του Α.Ν. 1303/1938 «περί τροποποιήσεως και συμπληρώσεως του Νόμ. 5304 «περί μέτρων προστασίας της επιβατηγού Ναυτιλίας» (ΦΕΚ 253 Α΄) και 3.Το άρθρον μόνον του Β.Δ. 532/1968 «περί ορίου ηλικίας επιβατηγών πλοίων δια την αναγνώρισίν των ως Ελληνικών». Άρθρ.5.-Ισχύς του παρόντος από της δημοσιεύσεως εις την Εφημερίδα της Κυβερνήσεως. 